KOMISSION ASETUS (EY) N:o 1083/1999,
tehty 26 päivänä toukokuuta 1999,
perustamissopimuksen 85 artiklan 3 kohdan soveltamisesta aikataulujen yhteistä suunnittelua ja yhteensovittamista, yhteisen lentoliikenteen harjoittamista, neuvotteluja säännöllisen lentoliikenteen matkustaja- ja rahtimaksuista sekä lähtö- ja saapumisaikojen jakamista lentoasemilla koskevien sopimusten, päätösten ja yhdenmukaistettujen menettelytapojen ryhmiin annetun asetuksen (ETY) N:o 1617/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon perustamissopimuksen 85 artiklan 3 kohdan soveltamisesta tiettyihin sopimusten ja yhdenmukaistettujen menettelytapojen ryhmiin lentoliikenteen alalla 14 päivänä joulukuuta 1987 annetun neuvoston asetuksen (ETY) N:o 3976/87(1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 3 artiklan,
on julkaissut tämän asetuksen luonnoksen(2),
on kuullut lentoliikenteen alan sopimuksia ja määräävää markkina-asemaa käsittelevää neuvoa-antavaa komiteaa,
sekä katsoo, että
(1) asetuksen (ETY) N:o 3976/87 nojalla komissiolla on toimivalta soveltaa asetuksella perustamissopimuksen 81 artiklan 3 kohtaa (ent. 85 artikla) tiettyihin 81 artiklan 1 kohdan soveltamisalaan kuuluviin lentoliikennealan sopimusten, päätösten ja yhdenmukaistettujen menettelytapojen ryhmiin, jotka koskevat muun muassa seuraavia asioita: lentoliikenteen aikataulujen yhteinen suunnittelu ja yhteensovittaminen, neuvotteleminen säännöllisen lentoliikenteen matkustaja- ja matkatavara- sekä rahtikuljetusten hinnoista, sopiminen yhteisen säännöllisen lentoliikenteen harjoittamisesta uusilla hiljaisilla reiteillä, lähtö- ja saapumisaikojen jakaminen lentoasemilla ja aikataulujen laatiminen,
(2) asetuksella (ETY) N:o 1617/93(3), sellaisena kuin se on viimeksi muutettuna asetuksella (EY) N:o 1523/96(4), komissio on myöntänyt ryhmäpoikkeuksen kyseisille menettelyille; asetusta (ETY) N:o 1617/93 sovellettiin 30 päivään kesäkuuta 1998,
(3) ennen 30 päivää kesäkuuta 1998 komissio on aloittanut laajat tutkimukset sen selvittämiseksi, kuinka laaja poikkeuslupa asetuksen (ETY) N:o 1617/93 soveltamisalaan kuuluville neljälle osa-alueelle on edelleen syytä myöntää; se on myös pyytänyt asianomaisia taloudellisia toimijoita luetteloimaan menettelytavat, joihin ne tällä hetkellä osallistuvat kullakin asetuksen soveltamisalaan kuuluvalla osa-alueella, ja ilmoittamaan, missä määrin uudet kilpailijat pystyvät pääsemään markkinoille,
(4) näiden tutkimusten tulosten perusteella voidaan päätellä, että lentoliikenteen aikataulujen yhteistä suunnittelua ja yhteensovittamista koskeville sopimuksille sekä lentoliikenteen yhteistä harjoittamista koskeville sopimuksille myönnetyn ryhmäpoikkeuksen pidentäminen ei ole suotavaa; tämän päätelmän perusteena on havainto, että tällaiset sopimukset muodostavat itse asiassa sellaisen laajemman kaupallisen yhteistyön kuten kahdenvälisen neuvottelun maksuista, jolle ei voida myöntää poikkeusta asetuksen (ETY) N:o 1617/93 nojalla; tämä pätee erityisesti silloin kun sopimukset ovat liittoutuman osa; asetuksen (ETY) N:o 1617/93 soveltamista ei tämän vuoksi tulisi jatkaa enää näiden kahden osa-alueen osalta, millä ei kuitenkaan rajoiteta yritysten mahdollisuutta hakea 81 artiklan 3 kohdan mukaista yksittäispoikkeusta,
(5) tutkimuksia, jotka koskevat säännöllisen lentoliikenteen matkustaja- ja matkatavaramaksuneuvotteluja ja lähtö- ja saapumisaikojen jakamista lentoasemilla koskevia sopimuksia ja yhdenmukaistettuja menettelytapoja, ei saatu päätökseen ajoissa uuden asetuksen antamiseksi ja julkaisemiseksi ennen 30 päivää kesäkuuta 1998,
(6) yritysten oikeusvarmuuden turvaamiseksi ja jotta voidaan tehdä päätelmiä nykyisistä tutkimuksista uuden asetuksen antamiseksi 30 päivään kesäkuuta 2001 mennessä on tarpeen jatkaa asetuksen (ETY) N:o 1617/93 säännösten soveltamista matkustaja- ja matkatavaramaksuneuvotteluja sekä lentoasemien lähtö- ja saapumisaikojen jakamista koskevien säännösten osalta mainittuun päivään asti, ja
(7) asetusta (ETY) N:o 1617/93 olisi tämän vuoksi muutettava vastaavasti,
ON ANTANUT SEURAAVAN ASETUKSEN:
1 artikla
Muutetaan asetus (ETY) N:o 1617/93 seuraavasti:
1. poistetaan 1 artiklan ensimmäinen ja toinen luetelmakohta;
2. poistetaan 2 ja 3 artikla;
3. poistetaan 6 artiklan ii alakohta;
4. korvataan asetuksen 7 artiklassa oleva päivämäärä "30 päivään kesäkuuta 1998" päivämäärällä "30 päivään kesäkuuta 2001".
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä toukokuuta 1999.